钦定古今图书集成/方舆汇编/职方典/第1520卷 > 《请筑罗城御南诏表》高骈
## 钦定古今图书集成/方舆汇编/职方典/第1520卷 > 《请筑罗城御南诏表》高骈

臣闻“仗钺拥旄，显受专征之寄；殿邦守土，必尊共理
之规。冀励节以输忠，须兴利而除害。”伏以臣当道山
河虽崄，城垒未宁。秦张仪收蜀之时，已曾版筑；隋杨
秀守藩之日，亦更增修。坚牢虽壮于一隅，周匝不过
于八里。自咸通十年以后，两遭蛮寇攻围，数万户人，
填咽共处。池泉皆竭，热气相蒸。其苦可哀，斯弊可恤。
臣前年赴任之日，才过剑门，料蛮贼奔逃，不敢回顾，
先遣走马入府，放出城内户人，莫不懽呼，称见苏息。
臣今欲与民防患，为国远图，广筑罗城，以示雄阃，将
谋永逸，岂惮暂劳。臣深受国恩，实思忠荩，傥允所奏，
乞宣付宰臣佥议。